Illum, il-Kungress Nazzjonali tal-Poplu tar-Repubblika tal-Poplu taċ-Ċina adotta Deċiżjoni li ser ikollha impatt sinifikanti fuq ir-responsabbiltà demokratika u l-pluraliżmu politiku f'Hong Kong. Id-Deċiżjoni ser twassal għal konċentrazzjoni ta' poter u influwenza fil-Kumitat Elettorali ta' Hong Kong, li mhuwiex korp elett demokratikament. Id-Deċiżjoni ser twassal għal tnaqqis fil-proporzjon ta' rappreżentanti eletti direttament fil-Kunsill Leġiżlattiv ta' Hong Kong. Dan inaqqas ukoll il-kapaċità tal-poplu ta' Hong Kong li jkun rappreżentat b'mod leġittimu u li jinfluwenza direttament id-deċiżjonijiet li jieħu. Dawn il-bidliet imorru kontra l-impenji lejn rappreżentanza demokratika akbar permezz ta' vot universali bħala l-għan aħħari għall-għażla tal-Kap Eżekuttiv u l-elezzjoni tal-Kunsill Leġiżlattiv kif minqux fl-Artikoli 45 u 68 tal-Liġi Bażika. L-Unjoni Ewropea jiddispjaċiha li l-libertajiet fundamentali, il-prinċipji demokratiċi u l-pluraliżmu politiku li huma ċentrali għall-identità u l-prosperità ta' Hong Kong jinsabu taħt pressjoni dejjem akbar mill-awtoritajiet. Dawn il-libertajiet kellhom jiġu protetti mill-inqas sal-2047. Dawn ġew maqbula fid-Dikjarazzjoni Sino-Brittanika rreġistrata mill-gvern Ċiniż u dak Brittaniku fin-Nazzjonijiet Uniti u minquxa mill-Kungress Nazzjonali tal-Poplu fil-Liġi Bażika ta' Hong Kong. Id-Deċiżjoni tal-lum hija għalhekk ksur ieħor tal-prinċipju ta' "pajjiż wieħed, żewġ sistemi", u ksur ieħor tal-impenji internazzjonali taċ-Ċina u l-Liġi Bażika ta' Hong Kong. L-Unjoni Ewropea tappella lill-awtoritajiet Ċiniżi u ta' Hong Kong biex jerġgħu jistabbilixxu l-fiduċja fil-proċess demokratiku ta' Hong Kong u biex itemmu l-persekuzzjoni ta' dawk li jippromwovu l-valuri demokratiċi. Fil-Kunsill Affarijiet Barranin tat-22 ta' Frar 2021, il-ministri tal-affarijiet barranin tal-UE qablu li jaħdmu fuq sett ta' azzjonijiet fuq terminu qasir u twil, flimkien mal-pakkett ta' rispons inizjali adottat f'Lulju 2020. Fid-dawl ta' din l-aħħar Deċiżjoni, l-Unjoni Ewropea ser tikkunsidra li tieħu passi addizzjonali u tagħti aktar attenzjoni lis-sitwazzjoni f'Hong Kong bħala parti mir-relazzjonijiet ġenerali bejn l-Unjoni Ewropea u ċ-Ċina. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija 1 u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-dikjarazzjoni. 1 Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.